མདོ་སྨད་དབུས་རྒྱུན་དྲུང་ཆེ་ཆོས་འཛིན་ལགས་ཀྱིས་ལས་བསྡོམས་དང་རྩིས་ཁྲ་སྙན་སྒྲོན་ཞུས་སྐབས།ཕྱི་ལོ་༢༠༡༥ཟླ་༧ཚེས་༡ནས་༢༠༡༨ཟླ་༧ཚེས་༡བར་ལོ་གསུམ་རིང་སྐབས་བཅུ་དྲུག་པའི་མདོ་སྨད་དབུས་རྒྱུན་གྱིས།ཕྱི་ལོ་༢༠༡༥ཟླ་༧ཚེས་༡༨ཉིན་ནོར་གླིང་དང་ལྡི་ལིར་ཁང་པ་ཉོ་སྒྲུབ་ཆེད་དབུས་རྒྱུན་རྣམས་ཚང་འཛོམས་ཐོག་དམིགས་བསལ་ཚོགས་ཆེན་ཚོགས་ཏེ་མང་མོས་གཏན་འབེབས་ཀྱིས།ཕྱི་ལོ་༢༠༡༧ལོར་ལྡི་ལིར་ཁང་པ་ཉོ་སྒྲུབ་བཟོ་བཅོས་དང་ཚོགས་ཁང་ཆུང་ཆུང་ཞིག་གསར་རྒྱག་བྱེད་ཐུབ་ཡོད་པ་དང་།ཕྱི་ལོ་༢༠༡༧ཟླ་༨པའི་ནང་དབུས་རྒྱུན་རྣམས་ས་བགོས་ཀྱིས་བཙན་བྱོལ་བོད་མིའི་གཞིས་ཆགས་ཁག་ཏུ།བོད་མིའི་སྒྲིག་འཛུགས་ཀྱི་སྲིད་བྱུས་ལངས་ཕྱོགས་མཚོན་པའི་མདོ་སྨད་ཀྱི་དམིགས་བསལ་ཚོགས་ཆེན་ཐོག་གཏན་འབེབས་བྱུང་བའི་གྲོས་ཆོད་ཁག་ངོ་སྤྲོད་དང་ས་གནས་ཡུལ་མིའི་གནས་སྟངས་བཅས་ལ་རྒྱུས་ལོན་གྱིས།ཉམ་ཐག་ལ་རོགས་སྐྱོར་གྱི་ལས་གཞི་ཆེ་ཕྲ་ཆུང་གསུམ་དང་ས་མ་འབྲོགསློབ་ཕྲུག་དང་དགེ་རྒན་བཅས་ལ་འཚམས་འདྲིའི་སྐོར་སྐྱོད་བྱས་ཡོད་སྐོར་དང་།སྐབས་བཅོ་ལྔ་པའི་མདོ་སྨད་དབུས་རྒྱུན་གྱི་གྲོས་ཆོད་ཀྱི་ནང་གསེས་དགོངས་དོན་བཞིན་སྐབས་བཅུ་དྲུག་པའི་མདོ་སྨད་དབུས་རྒྱུན་གྱིས།བོད་དོན་ཞི་བའི་འཐབ་རྩོད་ཆེད་ཞི་བའི་གོམས་བགྲོད་གནང་མཁན་གླིང་ཚ་ཚེ་བརྟན་རྡོ་རྗེ་ལགས་འཚོལ་ཞིབ་ཆེད་སྒང་ཏོག་སོགས་བོར་བརླག་བྱུང་ཡུལ་བཅས་ལ་དངོས་སུ་སྐོར་སྐྱོད་ཀྱིས་འཚོལ་ཞིབ་བྱས་ཡོད་པ་མ་ཟད།ཁོང་བོར་བརླག་ཏུ་ཕྱིན་ནས་ལོ་ལྔ་འཁོར་བའི་དུས་དྲན་སྲུང་གཙི་དང་འབྲེལ་སྐབས་དེར་ཁོང་ལ་ཞི་བའི་འཐབ་རྩོད་པའི་གཟེངས་རྟགས་ཕུལ་ཐུབ་པ་བྱུང་ཡོད་སྐོར།དེ་བཞིན།ཕྱི་ལོ་༢༠༡༥ཟླ་༡༠ཚེས་༣༠ཉིན་གྱི་མཚན་མོར་རྒྱ་གར་ཡུལ་མི་གསུམ་གྱིས་བོད་རིགས་ཚུལ་ཁྲིམས་མཆོག་ལྡན་ལགས་སུ་གྲིས་བཙུགས་ནས་བསད་པར་དྷ་ས་ས་གནས་མགོ་འཛིན་དང་མདོ་སྨད་དབུས་རྒྱུན་གྱི་རོགས་རམ་འོགཁོའི་དགའ་རོགས་ཚེ་རིང་སྒྲོལ་མ་ལགས་སུ་ཁྲིམས་གཏུགས་མཇུག་མ་རྫོགས་བར་དུ་སྡོད་གནས་མཁོ་སྤྲོད་དང་མཐར་ཁྲིམས་གཏུགས་ལ་རྒྱལ་ཁ་ཐོབ་ཡོད་སྐོར།གཞན་ཡང་མདོ་སྨད་ཚོགས་ཆེན་རིམ་པའི་གྲོས་ཆོད་ཀྱི་དགོངས་དོན་ལྟར་ཕྱི་རྒྱལ་ས་གནས་ཁག་༤ལ་མདོ་སྨད་ས་རྒྱུན་གསར་འཛུགས་དང་།རྒྱལ་ཁབ་ཁག་༡༣ནང་འབྲེལ་མཐུད་པ་གསར་འཛུགས་བྱེད་ཐུབ་སྟེ།ད་ལྟའི་ཆར་ས་གནས་ཁག་༣༡ནང་མདོ་སྨད་ས་རྒྱུན་དང་འབྲེལ་མཐུད་པ་འཛུགས་ཐུབ་སྐོར་སོགས་བརྗོད་སོང་།